Ամենայն Հայոց Կաթողիկոսը Կանադայի վարչապետին ներկայացրեց նաեւ Մայր Աթոռ Սուրբ Էջմիածնի առաքելութիւնը հայ ժողովրդի կեանքում` ընդգծելով, որ Հայոց Եկեղեցին հայ ժողովրդի հետ միասին դիմագրաւել է դարերի դժուարութիւններն ու փորձութիւնները, կրել նոյն տառապանքներն ու զրկանքները, ապրել նրա իղձերով եւ տեսիլքներով: Նորին Սրբութիւնը մասնաւորապէս անդրադարձաւ Հայոց ցեղասպանութեան եւ խորհրդային տարիների հետեւանքով Հայոց Եկեղեցու կրած կորուստներին եւ ներկայում Եկեղեցու կողմից տարուող գործունէութեանը տարբեր ոլորտներում` վստահութիւն յայտնելով, որ նոր իրողութեան պայմաններում Հայոց Եկեղեցին պիտի կարողանայ առաւել մեծ չափով շարունակել իրականացնել իր առաքելութիւնը հայ ժողովրդի հոգեւոր վերազարթօնքի կերտման ու միասնականութեան ամրապնդման գործում: